Kɛ Ye He Dlami Ngɛ Ha Kɛɛ? | Nihewi Kɛ Yihewi Biɔ Ke\nKANE NGƐ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch English Estonian Ewe Fijian Finnish Fon French Georgian German Greek Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Kirundi Korean Lingala Lithuanian Luo Malagasy Malayalam Maltese Myanmar Norwegian Polish Portuguese Punjabi Romanian Russian Sepedi Serbian Serbian (Roman) Setswana Shona Sinhala Slovak Slovenian Spania Swahili Swedish Tagalog Tatar Telugu Thai Tiv Turkish Ukrainian Vietnamese Xhosa Yoruba Zulu\nMɛni he je nɛ e sa kaa o susu tade nɛ o woɔ ɔ he? Ejakaa tadehi nɛ o woɔ ɔ deɔ níhi fuu kɛ kɔɔ o he. Kɛ o tade womi haa nɛ nihi naa mo ha kɛɛ?\nNíhi etɛ nɛ kudɔɔ he dlami ngɛ blɔ yaya nɔ, kɛ bɔ nɛ o ma plɛ kɛ yu o he ngɛ a he\nNɔ́ nɛ o juami bi de\n#1: TV, hleedio kɛ Intanɛti nɛ kudɔɔ nihi a he dlami.\nYiheyo ko nɛ a tsɛɛ lɛ ke Theresa de ke: “Bɔ nɛ a tuɔ ní komɛ a he munyu ha be komɛ ɔ, lɛ haa nɛ ye bua jɔɔ jamɛ a ní ɔmɛ a he. Ke o hyɛ bɔ nɛ nihi fuu wo tade pɔtɛɛ ko kɛ dla a he ha a, e yi kulaa kaa mohu o ma ya he jamɛ a tade ɔ eko.”\nKe a ngɛ níhi a jua tsɛe ngɛ TV, hleedio kɛ Intanɛti nɔ ɔ, pi yihewi pɛ nɛ e náa a nɔ he wami. Womi ko nɛ a tsɛɛ ke The Everything Guide to Raising Adolescent Boys ɔ de ke: “He dlamihi nɛ ba nɔ ɔ náa nihewi hu a nɔ he wami. Níhi a jua tsɛli bɔɔ mɔde kaa a maa gbla jokuɛ nyumuwi a juɛmi.”\nNɔ́ nɛ e sa kaa o pee: Baiblo ɔ de ke: “Kuasia heɔ nɔ́ tsuaa nɔ́ yeɔ. Ní lelɔ lɛɛ e le e nane nya hyɛmi.” (Abɛ 14:15) Ngmami nɛ ɔ tsɔɔ kaa e sa nɛ o susu níhi a he saminya loko o he nɔ́ ko. Kaa nɔ hyɛmi nɔ́ ɔ, ke o na nɛ a ngma ngɛ tadehi nɛ a ngɛ juae he ke “sassy,” “hot,” aloo “sexy” ɔ, mo bi o he ke:\n‘Ke i he tade nɛ ɔ, mɛnɔ lɛ ma ná he se?’\n‘Kɛ nihi maa na mi ha kɛɛ?’\n‘Anɛ bɔ nɛ nihi maa na mi ha a tsɔɔ kaa ja nɛ i ngɛ tutuutu lo?’\nGa womi ngɛ he dlami he: Ngɛ otsi kake mi ɔ, mo kadi bɔ nɛ a tuɔ tadehi kɛ he dlami níhi a he munyu ha ngɛ TV, hleedio, Intanɛti nɔ kɛ ní peemi kpahi a mi. Nɛ o bi o he ke, mɛni su nɛ jamɛ a he dlami ɔmɛ woɔ mi he wami? Anɛ o he nɛ o kɛ maa wo jamɛ a he dlami ɔ mi ɔ tsɔɔ kaa jamɛ a su ɔ ngɛ o nɔ he wami náe lo? Yiheyo ko nɛ a tsɛɛ lɛ ke Karen ɔ de ke, “Nihi suɔ nɛ a sa nihi a hɛ mi, a wo tade kpakpa, nɛ nihi nɛ a na bɔ nɛ a nɔmlɔ tso ɔ ngɛ ‘fɛu’ ha. Ke níhi a jua tsɛli yɔse nihewi kɛ yihewi a ní peepee nɛ ɔ, a nine suɔ a nɔ oya.”\n#2: Ke o suɔ nɛ o sa nihi a hɛ mi.\nNiheyo ko nɛ a tsɛɛ lɛ ke Manuel ɔ de ke: “Ke he dlami ko ba nɔ ɔ, nɔ tsuaa nɔ suɔ kaa e ma dla e he jã. Ke o dla we o he jã a, nihi maa tu o he munyu.” Yiheyo ko nɛ a tsɛɛ lɛ ke Anna fĩ Manuel munyu ɔ se. Anna de ke: “Behi fuu ɔ, tsa pi he dlami nɛ e ba nɔ ɔ he je nɛ nihi he ɔ ní ɔmɛ, mohu ɔ, a sume nɛ a je e kpa.”\nNɔ́ nɛ e sa kaa o pee: Baiblo ɔ de ke: “Nyɛ ha nɛ níhi a blɔ nya tomi nɛ ɔ nɛ jɔɔ nyɛ kudɔmi.” (Roma Bi 12:2, NW) Bɔ nɛ pee nɛ o nyɛ nɛ o kɛ ga womi nɛ ɔ nɛ tsu ní ɔ, hyɛ tadehi nɛ o ngɛ ɔ, nɛ o bi o he ke:\n‘Mɛni lɛ kudɔɔ mi ngɛ tadehi a he mi he?’\n‘Anɛ ní tsumi he pɔtɛɛ ko nɛ peeɔ he dlami níhi nɛ a he biɛ ɔ a tadehi pɛ nɛ i heɔ lo?’\n‘Anɛ i bɔɔ mɔde kaa ma dla ye he kɛ sa nihi a hɛ mi lo?’\nGa womi ngɛ he dlami he: E sɛ nɛ o na he dlami ngɛ blɔ enyɔ nɛ ɔmɛ pɛ a nɔ: he dlami nɛ e ba nɔ kɛ he dlami nɛ e be be. Mohu ɔ, nɛ o ma dla o he bɔ nɛ sa nɛ hi. Ke o dlaa o he bɔ nɛ sa a, o be tsui yee tsɔ kaa o je e kpa ngɛ bɔ nɛ nihi ngɛ a he dlae haa he.\n#3: Susumi kaa ‘tadehi nɛ jeɔ nɔmlɔ tso ɔ hehi komɛ kpo ɔ lɛ hi.’\nYiheyo ko nɛ a tsɛɛ lɛ ke Jennifer de ke: “Ngɛ anɔkuale mi ɔ, be komɛ ɔ, e peeɔ mi kaa ma wo nɔ́ ko nɛ be hɛ ngmɛ nɔ. Kaa tade loo sikɛti kpiti, loo nɔ́ nɛ miaa nɔ.”\nNɔ́ nɛ e sa kaa o pee: Baiblo ɔ de ke: “Nyɛ ko ha nɛ nyɛ he dlami nɛ pee kpo nɔ nɔ́ . . . mohu ɔ, nyɛ ha nɛ e pee tsui mi nɔmlɔ nɛ a nɛ ɔ.” (1 Petro 3:3, 4, NW) Bɔ nɛ pee nɛ o nyɛ nɛ o ngɔ ga womi nɛ ɔ kɛ tsu ní ɔ, mo susu níhi enyɔ nɛ ɔmɛ a he nɛ o hyɛ kaa te nɛ o maa hla: he dlami nɛ gblaa nihi a juɛmi kɛ baa o nɔ aloo he dlami nɛ sa?\nGa womi ngɛ he dlami he: E sa nɛ wa he dlami nɛ tsɔɔ kaa wa peeɔ wa he humi. Ngɛ anɔkuale mi ɔ, su nɛ ɔ pɔɛ he mwɔnɛ ɔ. Se mo susu si fɔfɔɛ nɛ ɔ he nɛ o hyɛ:\nNgɔɔ lɛ kaa o kɛ nɔ ko nɛ jajeɔ tsɔ ngɛ ní sɛɛe nɛ nɔ ɔ ngmɛ́ mo blɔ nɛ o de eko. Níhi nɛ kɔ e he pɛ nɛ e ngɛ dee. Eko ɔ, nɔ ɔ yɔse we kaa e ha we nɛ o bua nɛ jɔ ní sɛɛmi ɔ he!\nKaa bɔ nɛ ní sɛɛmi ngɛ ɔ, he dlami ma nyɛ ma ha nɛ waa ‘gbla nihi a juɛmi kɛ ba wa nɔ’ nɛ lɔ ɔ ma ha nɛ nihi a bua be wa he jɔe\nKe o he dlami sɛ ɔ, o ngɛ kaa nɔ ɔ nɛ e jajeɔ tsɔ ɔ. Tade nɛ o wo ɔ ma nyɛ maa tsɔɔ kaa o ngɛ nihi dee ke a ‘hyɛ mo.’ Nɛ lɔ ɔ be hae nɛ o kɛ kã nɛ pee nɔ́ ko loo e maa tsɔɔ kaa o foɔ mo pɛ o nɔ mi. E ma nyɛ maa gbla nihi a juɛmi kɛ ba o nɔ, enɛ ɔ ma nyɛ maa ngɔ osla kɛ ba.\nKe o sume nɛ o ngɔ nɔ́ ko nɛ o jua we kɛ to jua a, lɛɛ moo wo tade nɛ e sa. Yiheyo ko nɛ a tsɛɛ lɛ ke Monica de ke: “Ke o peeɔ o he humi ɔ, lɔ ɔ tsɔɔ we kaa e sa nɛ o dla o he kaa yomoyo loo o wo blema tade ko. Nɔ́ nɛ e tsɔɔ kɛkɛ ji kaa o wo tade nɛ tsɔɔ kaa o buɔ o he nɛ o ngɛ bumi kɛ ha ni kpahi hulɔ.”\n“I he sikɛtihi nɛ a kle pe mi bɔɔ, pi kaa i ngɛ klee he je, mohu ɔ, i sume nɛ a mia mi. O le nɔ́ ko? Nihi biɔ mi ke ye nɔ gbɔ ligbi etɛ nɛ ɔ ma ji! Ke o dla o he bɔ nɛ sa a, o he peeɔ fɛu.”​—Breanna.\n“Ngɛ anɔkuale mi ɔ, ke ye he dlami ɔ sa loo e ngɛ hɛ ngmɛ nɔ ɔ, ye bua jɔɔ. Ye tade ɔmɛ ngɛ bɔ nɛ sa, nɛ he fɛɛ he nɛ i ngɛ ɔ, ma nyɛ ma de nihi ke Kristofo no ji mi. I yi tsui kaa eko ɔ, ye he dlami ɔ piɛ bɔɔ.”​—Keren.\nMɛni He Je Nɛ Yehowa Odasefohi Dlaa A He Saminya Kɛ Yaa A Kpe Ɔmɛ ɔ?